[pic] | COMISIA COMUNITĂŢILOR EUROPENE |

Bruxelles, 2.4.2008

COM(2008) 167 final

RAPORTUL COMISIEI CĂTRE CONSILIU ȘI PARLAMENTUL EUROPEAN

Regiunea Administrativă Specială Macao: Raport anual pentru 2007

RAPORTUL COMISIEI CĂTRE CONSILIU ȘI PARLAMENTUL EUROPEAN

Regiunea Administrativă Specială Macao:Raport anual pentru 2007

Rezumat

La opt ani de la retrocedare, punerea în aplicare a conceptului „o țară, două sisteme” continuă să fie satisfăcătoare, menținând societatea unică din Macao, modul de viață, statul de drept și libertățile fundamentale. În 2007, susținută prin abordarea pragmatică adoptată de către ambele părți, cooperarea cu UE a continuat să se consolideze și s-au înregistrat progrese importante. După stagnarea înregistrată la sfârșitul anilor '90, economia Macao a cunoscut o reînvigorare remarcabilă cu începere din 2002, în special datorită liberalizării și boomului declanșat în sectorul cazinourilor – China contribuind la creșterea din sectorul cazinourilor și a industriei turismului local (prin programele de atragere a vizitatorilor de pe continent) și la o economie mai amplă, acordând Macao acces privilegiat pe piețele de pe continent. Cu toate acestea, lipsa reformelor instituționale și administrative care să asigure o mai mare transparență și o responsabilitate directă mai mare reprezintă un motiv de îngrijorare. Guvernul Macao a luat la cunoștință și dorește să rezolve provocările din sectorul social, de mediu și administrativ generate de creșterea economică deosebit de rapidă din Macao.

Introducere

Anul 2007 a marcat împlinirea a opt ani de la retrocedarea Macao către China în 1999. Retrocedarea a stabilit pentru teritoriu statutul de Regiune Administrativă Specială a Republicii Populare Chineze.Reunificarea Macao cu China continentală are la bază conceptul „o țară, două sisteme” și legislația fundamentală a Macao adoptată de către Congresul Național al Poporului al Republicii Populare Chineze. Legislația fundamentală garantează faptul că sistemul anterior și modul de viață al Macao rămân neschimbate pe o perioadă de 50 de ani. Menținerea mediului de afaceri, a statului de drept și a drepturilor fundamentale în teritoriu a constituit și constituie în continuare obiectivul sprijinului UE pentru conceptul „o țară, două sisteme” al Chinei, iar acest principiu a funcționat în general bine.

1. Cooperarea UE-Macao în anul 2007

În anul 2007, Macao a continuat să fie un partener important pentru Uniunea Europeană, împărtășind valori și interese în domeniile economic, de reglementare, social, educațional și cultural. Două reuniuni ale Comitetului mixt pentru cooperare au avut loc între Comisia Europeană și Guvernul Regiunii Administrative Speciale Macao în cursul anului 2007, respectiv a 12-a reuniune a Comitetului mixt CE – Macao, din 6 februarie la Macao și a 13-a reuniune a Comitetului mixt CE-Macao, din 10 decembrie 2007 la Bruxelles. În cadrul ambelor reuniuni s-au abordat probleme legate de actuala cooperare CE-Macao și s-au analizat viitoarele orientări ca urmare a Comunicării Comisiei din 2006 intitulată „Uniunea Europeană, Hong Kong și Macao: posibilități de cooperare pentru perioada 2007-2013”[1]. Temeiul juridic pentru dialogul și cooperarea între Macao și UE este Acordul comercial și de cooperare semnat în 1992 între CEE și Macao. Următoarea reuniune a Comitetului mixt CE-Macao este programată pentru cea de-a doua jumătate a anului 2008 în Macao.

Programul de cooperare juridică CE-Macao, încununat de succes, s-a încheiat la începutul anului 2007 cu o conferință importantă organizată în perioada 5-7 februarie 2007 în Macao cu tema „O țară, două sisteme, trei ordini juridice – Perspective de evoluție”, conferință la care au participat mulți experți de vârf în legislația constituțională din Macao, Hong Kong și China continentală, precum și din multe state membre ale Uniunii Europene.

Cooperarea UE-Macao în materie de imigrare a cunoscut progrese în cursul anului 2007 prin aplicarea cu eficiență a Acordului privind readmisia încheiat între UE și Macao și a apreciatului program de formare, MIGRAMACAO, pentru ofițerii de imigrare din Macao.

Cooperarea economică și comercială dintre Macao și UE a fost consolidată în 2007 prin organizarea mai multor evenimente europene specifice în cadrul Târgului Internațional de Comerț din Macao, în perioada 18-21 octombrie 2007.

Comisia Europeană a salutat eforturile importante depuse de Guvernul Regiunii Administrative Speciale Macao în cursul anului 2007 având ca scop prevenirea și combaterea spălării banilor și a finanțării terorismului. Ca urmare a punerii sub acuzare a Banco Delta Asia (BDA) de către Ministerul de Finanțe al S.U.A. pentru spălare de bani, autoritățile monetare din Macao au preluat controlul asupra administrării BDA, introducând mai multe reforme înainte de a o restitui acționarilor inițiali, în septembrie 2007.

Comisia Europeană ia act de consolidarea procedurilor în materie de achiziții publice în vederea îmbunătățirii transparenței și a întăririi cadrului de reglementare care să asigure o concurență deschisă și loială și încurajează Macao să continue și să dezvolte această politică de reformă administrativă și de prevenire a corupției.

În final, Comisia Europeană a inițiat discuții preliminarii cu Macao în vederea promovării introducerii de măsuri echivalente celor prevăzute de Directiva comunitară privind impunerea veniturilor din economii. Obiectivul Directivei UE privind impunerea veniturilor din economii este de a permite statelor membre, prin schimburi de informații, să își exercite în mod eficient dreptul de a impozita dobânzile încasate de persoanele fizice rezidente în Uniunea Europeană, pentru veniturile din economii obținute în afara țării de rezidență. Directiva nu se suprapune cu legislația fiscală națională și nu impune nici unei țări obligativitatea de a introduce reținerile la sursă.

Schimburile comerciale bilaterale cu mărfuri între UE și Macao au continuat să se reducă ca urmare a diminuării importurilor la îmbrăcăminte din Macao, după eliminarea treptată a acordului cu privire la textile și îmbrăcăminte. Pentru primele nouă luni ale anului 2007, importurile din Macao au scăzut cu aproximativ 12%, la 366 milioane €. Exporturile UE în Macao, pe de altă parte, au înregistrat o creștere netă de 28%, atingând 146 milioane €, datorită cererii mari de bunuri de capital și de bunuri de consum de lux, concomitent cu creșterea economică rapidă din Macao.

Pe plan extern, Macao a continuat să joace un rol de platformă pentru relațiile internaționale ale Chinei cu țările vorbitoare de limbă portugheză prin intermediul mecanismelor gestionate în cooperare cu Guvernul Central al Republicii Populare Chineze.

2. Evoluții pe plan politic și economic

În cursul anului 2007, Comisia a continuat să monitorizeze evoluțiile instituționale, economice și de societate din Macao, pe baza angajamentului său oficial intrat în vigoare în 1999 „de a monitoriza îndeaproape și de a promova punerea în aplicare a principiului «o țară, două sisteme» pentru a sprijini pe deplin autonomia politică, economică și culturală a Macao”[2].

Relațiile între Regiunea Administrativă Specială și China continentală sunt, în general, fără probleme. Chiar înainte de preluarea exercitării suveranității de China, influența guvernului chinez, precum și a unora din agențiile sale, ca de exemplu Biroul de securitate publică, s-a simțit în Macao. Criminalitatea legată de industria jocurilor de noroc (spălarea banilor, războiul dintre bande, corupția etc.) reprezintă un motiv de îngrijorare, iar China continentală și alte state, ca de exemplu SUA, fac presiuni asupra Macao pentru alinierea legislației și a legislației de aplicare la practicile internaționale.

Până în prezent, Congresul Național al Poporului nu a fost chemat să interpreteze legislația fundamentală a Macao, iar independența puterii judecătorești din Macao nu a fost pusă sub semnul întrebării. Progresele pe calea democrației nu reprezintă o preocupare majoră deoarece, spre deosebire de legislația fundamentală a Hong Kongului, în legislația fundamentală a Macao nu se stipulează că introducerea votului universal este scopul final al evoluției constituționale, deși se prevede posibilitatea de modificare a metodei de alegere a șefului executivului și a legislativului.

În discursul cu privire la cadrul politic pentru 2008, din 13 noiembrie 2007, șeful executivului, Edmund Ho, a declarat că nu este posibilă organizarea de alegeri directe în 2009 sau imediat după 2009 și că problema ar trebui, mai întâi, atent analizată. Comisia Europeană ia act de acest anunț și așteaptă lansarea planului privind evoluția democratică. De asemenea, dl Ho și-a anunțat intenția de a finaliza procedurile juridice în cursul mandatului său – și anume până în 2009 - pentru legislația privind articolul 23 din legislația fundamentală a Macao, care prevede că Macao ar trebui să adopte legi care „să interzică actele de trădare, secesiune, sedițiune (și) subminare îndreptate împotriva Guvernului Popular Central sau furtul de secrete de stat și care să interzică organizațiilor sau organismelor politice străine să desfășoare activități politice în regiune, …”.

Serviciile judiciare și serviciile de punere în aplicare a legii din Macao continuă să înregistreze rezultate bune. Protecția eficientă a libertăților și a drepturilor fundamentale prin intermediul instanțelor judecătorești competente și independente este unul dintre pilonii de bază ai modului de viață din Macao. Procesul în desfășurare în tribunalele din Macao în cazul fostului ministru al transporturilor și lucrărilor publice, dl Ao Man-long, unul dintre înalții funcționari ai Guvernului Macao acuzat de luare de mită și de spălare de bani a captat atenția publicului în cursul anului 2007.

Exprimând opiniile publicului, presa din Macao a criticat administrația publică din Macao, denunțând cheltuielile excesive ale consiliilor municipale, înțelegerile presupuse între guvern și întreprinderi cu privire la vânzările de terenuri și importul de forță de muncă, și în general creșterea decalajului social.

În cursul anului 2007 au avut loc mai multe manifestații publice (la 1 mai, 1 octombrie și 20 decembrie), ocazie cu care categoriile minoritare din Macao, însă foarte active, și-au exprimat îngrijorarea. Efectele secundare ale succesului economic remarcabil al Macao, înregistrat din 2002 sunt reducerea veniturilor reale în cazul unor categorii mai sărace sau a celor cu venituri fixe și presiunile inevitabile, efectele externe de mediu și fizice și costurile care apar ca urmare a urbanizării rapide, a aglomerării, a dezvoltării economice și a schimbărilor sociale.

În cursul anului 2007, Guvernul Macao a început să ia în considerare presiunile economice, de mediu și sociale și să adopte măsuri pentru soluționarea acestora. Șeful executivului, Edmund Ho, a anunțat măsuri menite să răspundă și să atenueze aceste preocupări: reducerea impozitului pe venit pentru persoanele cu venituri mai mici; reducerea impozitului pe clădiri pentru bunurile imobiliare mai ieftine; creșterea salariilor pentru funcționarii publici; construirea a 19 000 locuințe sociale noi; creșterea competențelor cu care este învestită Comisia de combatere a corupției și diferite alte inițiative de subvenționare și asistență în sfera socială și culturală.

Creșterea economică a Macao în 2007 și-a continuat cursul remarcabil. În 2002, când s-a eliminat monopolul asupra cazinourilor, numărul titularilor de licențe de exploatare a jocurilor de noroc a crescut la șase, iar veniturile din jocurile de noroc aproape că s-au triplat în cinci ani, devansând de pe primul loc orașul Las Vegas. Pilonii economiei Macao au fost turismul și jocurile de noroc, susținuți de un număr tot mai mare de vizitatori entuziaști, veniți din China continentală și din întreaga lume. Proiectele de investiții străine de mare amploare au schimbat peisajul orașului, Macao devenind un veritabil punct de atracție, la nivel internațional, pentru turism și investiții. Ca urmare a creșterii din 2006, exprimată printr-un număr cu două cifre, creșterea reală a PIB s-a accelerat la aproximativ 30% pentru primele trei trimestre ale anului 2007. Veniturile fiscale au crescut cu aproximativ 50% în 2007, generând un excedent substanțial pentru guvern. PIB-ul pe cap de locuitor din Macao este mai mare decât cel din Hong Kong.

3. Perspective de viitor

Comisia recunoaște că, în general, principiul „o țară, două sisteme” a fost respectat și funcționează bine pentru populația din Macao. Este important ca guvernul regiunii administrative speciale să beneficieze, în continuare, de un grad ridicat de autonomie în domeniile economic, comercial, fiscal, financiar și de reglementare, și ca populația Macao să dispună în continuare de un sistem juridic propriu, de o putere judecătorească independentă, de drepturi de proprietate privată, de libertatea de exprimare și de un sistem de economie de piață.

De asemenea, Macao se confruntă cu o întreagă serie de provocări în ceea ce privește calitatea mediului său, în special în conservarea și administrarea patrimoniului cultural și arhitectural, a calității aerului și apei, a eficienței energetice, a tratării deșeurilor și a standardelor de emisii reduse pentru vehicule.

În acest context, Macao va avea nevoie de legături mai strânse și de cooperarea cu China continentală, în special cu provincia Guangdong, cu Shenzhen, Zhuhai și Hong Kong. Această cooperare este esențială pentru a face față fluxurilor comerciale și migratorii, precum și pentru a asigura aplicarea legilor, pentru a consolida sistemul administrativ și a depăși dificultățile din domeniul mediului. De asemenea, ar trebui luat în considerare rolul important pe care îl pot juca științele datorită posibilităților de colaborare oferite de cel de-al 7-lea Program-cadru de cercetare al UE. Comisia consideră că UE poate și dorește să aducă o contribuție relevantă, oferind propria experiență.

[1] „Uniunea Europeană, Hong Kong și Macao: posibilități de cooperare pentru perioada 2007-2013”. Comunicarea Comisiei către Consiliu și Parlamentul European. COM(2006) 648 final din 26.10.2006.

[2] Comunicarea Comisiei către Consiliu și Parlamentul European: „Uniunea Europeană și Macao: după anul 2000” Bruxelles, 12.11.1999, COM (1999) 484 final.